कमलेश्वर ने कुछ अंश सुने। राही से बात की और उसी दिन पांडुलिपि लेकर दिल्ली चले गए। सन १९६६ में अक्षर प्रकाशन से यह उपन्यास प्रकाशित हुआ। हिन्दी के पाठकों और अध्यापकों ने इसका भरपूर स्वागत किया। प्रमुख पत्र-पत्रिकाओं में इसकी व्यापक चर्चा हुई। एक साल में राही हिन्दी के प्रमुख उपन्यासकार बन गए। प्रकाशकों की राजनीति के कारण इसे साहित्य अकादमी का पुरस्कार नहीं मिला, परन्तु निर्विवाद रूप से हिन्दी के दस सर्वश्रेष्ठ उपन्यासों में "आधा गाँव" एक है।